[Foto's] Pa herskep foto's ná vrou sterf - Maroela Media
Foto: Rafael del Col se blog
'n Man wie se vrou in 'n motorongeluk oorlede is, het 'n emosionele huldeblyk aan haar gelewer deur foto's van hulle saam met hul dogtertjie te herskep.
Die Daily Mail berig Rafael del Col (35) van Brasilië se vrou, Tatiane Valques, is in 2013 in 'n motorongeluk oorlede. Del Col het besluit om hulde aan sy vrou te bring deur foto's wat hulle in 2009 'n week voor hul troue geneem het, saam met hul driejarige dogtertjie te herskep.
Volgens die berig het Del Col besluit om só hulde aan sy vrou te bring nadat hy gelees het van 'n man wat sy vrou aan kanker verloor het en hul troufoto's saam met sy dogter herskep het. Del Col en sy dogtertjie, Raisa, het die foto's herskep deur selfs van Tatiane se juweliersware en skoene te gebruik.
Del Col het ná sy vrou se dood 'n blog begin om ander mense in 'n soortgelyke situasie te ondersteun. "Afgesien van my verantwoordelikheid teenoor my prinsessie, moet ek leer om my gevoelens van droefheid en die verlies van my gade met wie ek 10 wonderlike jare saamgeleef het, te verwerk," het Del Col onder meer op sy blog geskryf.